Kort opsomming van Gansbaai se besonderse streek en sy mense | Xplorio
Kort opsomming van Gansbaai se besonderse streek en sy mense
Die boek handel grootliks oor die dorp en sy omtes se ontstaansgeskiedenis, maar word afgewissel deur kosbare stories oor die dorp en sy mense.
Daar is 'n twintigtal hoofstukke wat verskeie aspekte van die geskiedenis aanspreek en wat dan meer formeel aangebied word. Nogtans word dit 'n aangename leeservaring, want daar is o.a hoofstukke oor Gansbaai in die nuus, staaltjies uit die pen van die gemeenskap, gemeenskaps-organisasies en selfs 'n paar gewaarborgde resepte.
Die hoofstukke omsluit baie aspekte van Gansbaai en sy mense: Die vroegste geskiedenis dateer lank voordat die dorp ontstaan het en later toe Gansbaaiers nog "soos 'n voël op 'n tak" onder langs die see gewoon het, die eerste erwe wat bo teen bult uitgemeet is, die ontstaan van die eerste skool, kerk, dorpsbestuur tot 'n volwaardige munisipaliteit. Gansbaai het 'n baie interessante geskiedenis in die opsig dat die skool voor die dorp ontstaan het. Mense wat diep spore in die dorpsgeskiedenis getrap het soos Jan Barnard, Paul Zietsman en Willie Swart. Die visbedryf word behoorlik omskryf, plase wat uit die agtiende eeu dateer, Dyerseiland en sy robslaners, walvisse, haaie, pikkewyne, fynbos tot toerisme wat terugdateer vanaf Lady Anne Barnard se besoek in 1798 aan De Kelders tot Gansbaai se se goue toekenning as die wêreld se Mees Verantwoordelike Toerisme Bestemming in 2015.
Om die boek in 'n paar woorde te omskryf, is 'n bykans onmoontlike taak. Om dit saam te stel, was selfs vir die samestellers 'n voorreg en ontdekkingsreis. Jan en SD Fourie het reeds die afgelope 53 jaar 'n groot gedeelte van die geskiedenis beleef.